Det Økonomiske og Sociale Udvalgs udtalelse om »Kommissionens forslag til Rådets beslutning om fremme af ophold i andre europæiske lande som led i vekseluddannelse, herunder lærlingeuddannelse« (98/C 214/16)

Rådet for Den Europæiske Union besluttede den 3. februar 1998 under henvisning til EF-traktatens artikel 127 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede Gérard Dantin til ordfører. Sektionen vedtog sin udtalelse den 16. april 1998.

Det Økonomiske og Sociale Udvalg vedtog på sin 354. plenarforsamling af 29. og 30. april 1998, mødet den 29. april 1998, med 115 stemmer for, 1 imod og 5 hverken for eller imod, følgende udtalelse.

1. Indledning

1.1. Kommissionens nyligt forelagte meddelelse om fremme af lærlingeuddannelsen i Europa (), der blev udarbejdet på foranledning af Det Europæiske Råd i Firenze (juni 1996), påviste betydningen af lærlingeuddannelse og mere generelt vekseluddannelse.

1.2. I sin udtalelse om ovennævnte meddelelse () udtrykte ØSU tilfredshed med dens nyskabende indhold, men tog visse forbehold og fremsatte nogle forslag vedrørende lærlinges mobilitet.

1.3. Forslaget til Rådets beslutning om fremme af ophold i andre europæiske lande som led i vekseluddannelse, herunder lærlingeuddannelse, kommer således belejligt.

1.4. Det anføres i begrundelsen, at i forbindelse med gennemførelsen af det indre marked og opbygningen af et område uden grænser bliver mobiliteten for personer under uddannelse et mere og mere vigtigt aspekt af tilværelsen som borger i EU samt et redskab til tværkulturel og social integration.

1.5. Det forslag til rådsbeslutning, Kommissionen har fremlagt, tilsidesætter ikke medlemsstaternes ansvar for erhvervsuddannelsernes indhold og tilrettelæggelse. Det bygger på frivillighed og kan anvendes, hvis uddannelsessystemerne omfatter en vekseluddannelse med en eller flere mobilitetsperioder. Det tager sigte på to ting:

- at fastlægge indholdet af og de grundlæggende principper for sådanne uddannelsesophold i en anden medlemsstat, der indgår i en vekseluddannelse, såfremt de pågældende perioder er integreret i den uddannelse, der tages i oprindelseslandet,

- at sikre, at disse uddannelsesperioder afvikles under mere gennemsigtige forhold, ved at der udstedes et bevis (»EUROPASS-Uddannelse«), hvis indhold og udformning er fastsat på EU-plan, og som øger deltagernes udbytte af arbejds- eller uddannelsesperioden i en anden medlemsstat.

1.6. Ifølge beslutningsforslaget bør gennemførelsen af »ophold i et andet europæisk land« og »EUROPASS-Uddannelse« samtidig være med til at støtte udviklingen af lærlinge- og vekseluddannelserne i medlemsstaterne som led i den mere overordnede politik, der skal fremme vækst, konkurrenceevne og beskæftigelse.

2. Generelle bemærkninger

2.1. ØSU godkender generelt forslaget til rådsbeslutning, men anser dog visse ændringer i dets anvendelsesområde og konkrete gennemførelse for nødvendige (jf. punkt 3).

2.2. På linje med sin udtalelse om Kommissionens meddelelse »Fremme af lærlingeuddannelsen i Europa« tilslutter ØSU sig det synspunkt, at vekseluddannelse, og især lærlingeuddannelse, gør indslusningen på arbejdsmarkedet nemmere, øger beskæftigelsen og den enkeltes bevidsthed om at være borger i EU samt fremmer den frie bevægelighed.

2.3. I ovennævnte udtalelse understregede ØSU, at det »venter med interesse på det forslag til foranstaltning, der skal føre til udarbejdelsen af en fælles lovramme til fremme af lærlingeuddannelsen i Europa. I en sådan fælles lovramme bør man hovedsageligt søge at definere garantier mht. arbejdstid og uddannelse, modtagelse (bolig - kantineforhold, vejledning, kvalitetskriterier) social sikring og juridisk beskyttelse. Mere generelt bør den fælles lovramme også søge at mindske eller sågar fjerne de problemer, som ØSU påpegede vedrørende uddannelser inden for Fællesskabet i sin udtalelse om Kommissionens grønbog "Almen uddannelse, erhvervsuddannelse, forskning - hindringer for mobiliteten" (). I dette øjemed bør man være særligt opmærksom på spørgsmålet om anerkendelse af eksamensbeviser på lærlingeuddannelse, og mere generelt vekseluddannelse, navnlig for så vidt angår de nye sektorer.«

2.4. ØSU støtter sig derfor i behandlingen af forslaget til rådsbeslutning på de bemærkninger, det allerede har fremsat i tidligere udtalelser.

3. Særlige bemærkninger

3.1. ØSU godkender i princippet gennemførelsen af »ophold i et andet europæisk land« og »EUROPASS-Uddannelse«. Dette forslag bør dog ikke blive et mål i sig selv, men følges op og udbygges. Forslaget er helt sikkert interessant, men er i sig selv ikke et tilstrækkeligt svar på behovet for at fremme vekseluddannelse, herunder lærlingeuddannelse, og den transnationale mobilitet. Efter ØSU's mening er beslutningsforslaget ikke vidtgående nok. En sådan beslutning vil under ingen omstændigheder kunne fastlægge lærlinges status eller de nærmere bestemmelser for lærlinges mobilitet. Beslutningens politiske rækkevidde er begrænset; i realiteten er den et rent teknisk instrument, som blot udvider Leonardo-programmet til at omfatte vekseluddannelse, herunder lærlingeuddannelse, samtidig med at det løser nogle af de problemer, der rejser sig mellem værtsland og oprindelsesland.

Ud over beslutningsforslaget er det derfor nødvendigt at anstille yderligere overvejelser (jf. udtalelsen CES 110/98) og udarbejde bestemmelser til gennemførelse af dette koncept. Det bør dog sikres, at bestemmelserne ikke mindsker antallet af vekseluddannelsespladser, men tværtimod fører til flere lærepladser.

ØSU beklager, at beslutningsforslaget omfatter hele vekseluddannelsesspektret, herunder lærlingeuddannelse, mens Kommissionens tidligere meddelelse kun fokuserede på lærlingeuddannelse. På grund af denne forskel i anvendelsesområde kunne der opstå en uoverensstemmelse mellem de anstillede overvejelser og gennemførelsen af resultatet af disse overvejelser. Denne situation tilslører behovet for en sammenlignende vurdering, især fordi lærlingeuddannelsen i kraft af sit grundlag og konkrete form bør holdes adskilt fra de andre vekseluddannelser i nogle medlemsstater.

3.2. ØSU mener, at den foreliggende tekst kun er et lille skridt i retning af udarbejdelsen af den lovramme, det har slået til lyd for. Denne vurdering gælder både for definitionen af uddannelse og kompetencefordelingen. Det ville have været en god idé at præcisere, hvem der laver hvad, og hvem der er ansvarlig for hvad. Trods disse begrænsninger er dokumentet dog en første etape i indsatsen til fremme af vekseluddannelse, herunder lærlingeuddannelse, på EU-plan, med fuld respekt for, at ansvaret for undervisningsindholdet og tilrettelæggelsen af erhvervsuddannelserne ligger hos medlemsstaterne (artikel 127).

3.3. Selv om den foreslåede indførelse af »EUROPASS-Uddannelse« er et retsinstrument til afskaffelse af hindringer for mobiliteten, vil dette mål kun blive nået delvist og på en vilkårlig måde.

3.4. Artikel 3, stk. 1, anfører således følgende: »hvor medlemsstaternes erhvervsuddannelsessystem omfatter vekseluddannelse med en mobilitetsperiode i en anden medlemsstat, træffer de fornødne foranstaltninger, således at de pågældende personer kan drage fordel af "ophold i et andet europæisk land"«.

Efter ØSU's mening vil det være hensigtsmæssigt at sikre adgang til »EUROPASS-Uddannelse« i alle medlemsstaterne uden undtagelse.

I den forbindelse ser ØSU gerne, at Rådet opfordrer medlemsstaterne til i deres system for vekseluddannelse, herunder lærlingeuddannelse, at medtage muligheden for en mobilitetsperiode i andre medlemsstater, hvis en sådan ikke allerede foreligger.

Desuden foreslår ØSU Kommissionen:

- at udvide forslagets retsgrundlag til ikke kun at omfatte traktatens artikel 127. I den forbindelse kunne artikel 48 og 51 passende komme i betragtning,

- at overveje anvendelse af EU-bestemmelserne om fri bevægelighed for arbejdstagere og studerende, især m.h.t. ret til ophold og arbejde, social sikring og beskyttelse,

- at betragte personer, der benytter sig af »EUROPASS-Uddannelse«, som studerende i henhold til direktiv 93/96/EØF om studerendes opholdsret, således at de kan nyde godt af de pågældende bestemmelser.

3.5. Under alle omstændigheder udtrykker ØSU både sin forbavselse over og misbilligelse af, at ordningen »EUROPASS-Uddannelse« kun skal være åben for personer, hvis oprindelsesland de facto anerkender vekseluddannelse, herunder lærlingeuddannelse, med uddannelsesperioder i en anden medlemsstat.

3.6. ØSU gentager sit forslag om at skabe en fælles lovramme, som sikrer alle under uddannelse, uanset oprindelsesland, de samme rettigheder, og som mærkbart bidrager til at fjerne hindringerne for uddannelse i en anden medlemsstat, især gennem anerkendelse af eksamensbeviser inden for Fællesskabet ud over EUROPASS-Uddannelse-beviserne.

3.7. ØSU beklager derfor, at Kommissionen i sit beslutningsforslag forsømmer at opstille og definere en række kvalitets- og referencekriterier, idet sådanne ville lette gennemsigtigheden og anerkendelsen af beviser, der udstedes inden for Fællesskabet for gennemførelse af en vekseluddannelse, herunder lærlingeuddannelse, uden at der dermed gribes ind i de beføjelser, medlemsstaterne har i henhold til traktatens artikel 127.

For at muliggøre anerkendelse af kvalifikationer må man i fællesskab fastlægge følgende punkter:

- målene for de europæiske erhvervsuddannelser (færdigheder og evner, der skal udvikles osv.),

- retningslinjerne for uddannelserne (hvad skal der lægges særlig vægt på inden for den pågældende erhvervsuddannelse, hvad skal målet være for europæiske erhvervsuddannelser osv.),

- anerkendelsesprocedurer. Målet bør være anerkendelse af en komponent eller et modul af den samlede uddannelse.

Ved fastlæggelsen af mål, retningslinjer og anerkendelsesprocedurer bør der skelnes mellem lærlinge- og vekseluddannelse, og de offentlige og private organer, der i nogle medlemsstater administrerer vekseluddannelser og lærlingeuddannelser, bør inddrages.

Der bør udstedes et bevis, som attesterer, at indehaveren har erhvervet sig særlige færdigheder; beviset bør anerkendes i hele EU.

Det er bydende nødvendigt at inddrage arbejdsmarkedets parter i hele denne proces. En sådan inddragelse i de enkelt medlemsstater er en forudsætning for en heldig gennemførelse af foranstaltningerne til udformning af erhvervsuddannelser, herunder EUROPASS-Uddannelse.

3.8. ØSU gentager endvidere sit forslag om at udarbejde en oversigt over virksomheder, der kan modtage alle, som følger en vekseluddannelse, herunder lærlingeuddannelse. En sådan vil gøre den bebudede hensigt om at fremme mobiliteten troværdig og samtidig gøre det nemmere at regulere deltagerstrømmen.

3.9. Under alle omstændigheder må det gøres helt klart, at ordningen »EUROPASS-Uddannelse« skal gælde for samtlige medlemsstater, og det må anføres, med hvilke retlige midler dette skal nås. Et sådant krav vil ikke være i modstrid med foranstaltningens frivillige karakter.

3.10. ØSU fastslår, at budgetforslaget i den foreliggende tekst ikke afsætter midler til den konkrete gennemførelse af EUROPASS-Uddannelse-ordningen. Under disse omstændigheder er ØSU ikke i stand til at udtale sig om, hvorvidt den finansielt kan gennemføres. Der må træffes budgetmæssige foranstaltninger - enten i form af direkte middeltildeling eller afsættelse af midler inden for rammerne af Leonardo- eller Erasmus-programmerne (uden at dette sker på deres bekostning) - for at give projektet EUROPASS-Uddannelse troværdighed og dermed en god chance for at blive gennemført. Dette er særlig vigtigt, fordi kravet om en »vis varighed« for ophold i et andet europæisk land må betyde mindst tre uger og afhænge af de forskellige fags særlige karakter og uddannelsens indhold.

3.11. ØSU sætter desuden spørgsmålstegn ved anvendelsesområdet for Erasmus-programmet, som dækker universitetsstuderendes ret til ophold og til at studere. ØSU mener, at der bør gennemføres en undersøgelse og fremsættes forslag med det sigte at udvide Erasmus-programmet til også at omfatte skoleelever på sekundærtrinnet, eller sågar alle med en vekseluddannelseskontrakt. ØSU vil tillægge et Erasmus-program for lærlingeuddannelse stor betydning.

3.12. ØSU er forbavset over, at der ikke forudses særlige foranstaltninger i henseende til SMV og håndværkssektoren, på trods af at disse spiller en central rolle i systemet for vekseluddannelse, herunder lærlingeuddannelse, og er afgørende for udviklingen af dette system. Efter ØSU's menig vil en forenkling og forkortelse af ansøgningsproceduren for EU-støtteforanstaltninger kunne yde et vigtigt bidrag til at få SMV inddraget.

3.13. Af hensyn til udbredelsen forekommer det hensigtsmæssigt at affatte EUROPASS-Uddannelse-beviset på tre EU-sprog:

- oprindelseslandets sprog,

- værtslandets sprog,

- et tredje EU-sprog.

3.14. ØSU anmoder Kommissionen om at udarbejde en evalueringsrapport to år efter indførelsen af EUROPASS-Uddannelse-ordningen. ØSU ønsker at få lejlighed til at udtale sig om rapporten.

4. Konklusion

4.1. ØSU har afgivet en række udtalelser om erhvervsuddannelse generelt. Ved vurderingen af forslaget til rådsbeslutning støtter det sig til disse tidligere udtalelser.

4.2. ØSU er af den opfattelse, at forslaget er et skridt i den rigtige retning, selv om der stadig er en række udestående spørgsmål. Det er dog langt fra tilstrækkeligt til konkret at udmønte de synspunkter, både Kommissionen og ØSU selv tidligere har fremsat.

4.3. ØSU ser gerne, at dette forslag ikke bliver betragtet som et mål i sig selv. Det er rent faktisk kun et lille skridt i retning af udarbejdelsen af den lovramme, ØSU har slået til lyd for, især den særlige lovramme for lærlingeuddannelsen.

4.4. Desuden må forslaget ikke udelukke europæiske borgere, blot fordi deres lands lovgivning ikke forudser uddannelsesperioder i en anden medlemsstat.

4.5. ØSU anbefaler derfor, at Kommissionen gør sig yderligere overvejelser om udarbejdelse af en lovramme - som bebudet i meddelelsen »Fremme af lærlingeuddannelsen i Europa« () - for at fremme lærlinges mobilitet og anerkendelse af eksamensbeviser (jf. CES 110/98). ØSU afventer med interesse resultatet af disse generelle overvejelser. Man bør undgå spredning af midlerne, og der bør foreslås en effektiv strategi for hele lærlingeuddannelsesområdet i form af en samlet pakke, som dels omfatter foranstaltninger til fremme af lærlingeuddannelser, dels indfører systemet i de medlemsstater, hvor det endnu ikke findes. I første omgang henstiller ØSU, at Kommissionen udvider forslagets retsgrundlag til at omfatte traktatens artikel 48 og 51 samt direktiv 93/96/EØF om studerendes opholdsret.

4.6. Hvad EUROPASS-Uddannelse i særdeleshed angår mener ØSU, at »en vis varighed« bør være mindst tre uger. Der bør træffes budgetmæssige foranstaltninger for at sikre ordningen et minimum af troværdighed.

4.7. ØSU understreger, at fremme af mobiliteten og EUROPASS-projektet forudsætter, at samtlige berørte offentlige og private aktører inden for veksel- og lærlingeuddannelse deltager i projektets udformning og opfølgning. Desuden mener ØSU, at mobiliteten ikke blot bør omfatte personer under uddannelse, men også læremestre og de ansvarlige på uddannelsesområdet.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg

() KOM(97) 300 endelig udg.

() EFT C 95 af 30.3.1998.

() EFT C 129 af 27.4.1997.

() KOM(97) 300 endelig udg.